RESOLUCIÓN do 17 de marzo de 2008 pola que se convocan as xornadas Democracia e relixión.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 26/03/2008

Dentro do plan de actividades da Escola Galega de Administración Pública para 2008, e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse as xornadas Democracia e relixión, de acordo coas seguintes bases:
1. Obxectivos.
Baixo o rótulo de «Democracia e relixión», este programa afronta un dos maiores, e máis constantes, problemas das sociedades, que é o que deriva da existencia histórica de dúas concepcións do mundo arredor da organización do goberno da comunidade política, e que pugnan por conseguir o poder nesta. A concepción democrática afirmará que ao ser a comunidade unha obra terreal e temporal debida aos homes, o seu goberno debe corresponder a unha autoridade tamén temporal e terreal e, en consecuencia, elevará ao pobo á condición de único suxeito lexitimado para decidir os modos e as formas en que a comunidade política democrática debe ser gobernada no futuro. Pola súa parte, a concepción relixiosa do mundo, fundamentada na natureza sacra da vida pública e partindo da negación da capacidade do home para decidir libremente sobre un destino que foi marcado pola divindade, reivindicará para as súas respectivas xerarquías o poder absoluto na comunidade política e non só no que se refire á vida
espiritual dos homes, senón tamén respecto das cuestións temporais e terreais. Esta situación xerará un enfrontamento político e existencial que, aínda que non afecta para nada a liberdade de conciencia e de culto individual, se concretará nunha loita polo poder entre as autoridades democráticas do Estado, que deben lexislar para todos os seus cidadáns, con independencia das súas crenzas relixiosas, e as diversas organizacións relixiosas, desexosas de impoñer os seus credos privativos a todos. O reto do Estado, desde o mesmo momento do seu nacemento ata os nosos días, e moito máis cando este é democrático, consistirá en superar este conflito mediante unha organización xurídica e política da sociedade en que, respectando as crenzas individuais e privadas de todos, o seu goberno responda á vontade, terreal e temporal, dos seus cidadáns. Ao estudo desta problemática está destinado este curso, en que diversos especialistas encadrarán as relacións entre democracia e relixión no contexto
da Constitución española de 1978.
2. Contido.
Serán tratados entre outros os seguintes temas:
-A laicidade na Constitución española.
-O tratamento xurídico-político do factor relixioso na España actual: os acordos Igrexa-Estado.
-O financiamento da Igrexa Católica e as demais relixións.
-Formación cívica e fe católica; a educación para a cidadanía.
-Evolución do concepto de familia; novas formas de matrimonio e adopción.
-Nacemento e morte: lei e moral ante o aborto e a eutanasia.
3. Destinatarios.
Persoal ao servizo da Administración pública e interesados en xeral.
4. Desenvolvemento.
-Horario: de mañá e tarde.
-Local e datas: as xornadas convocadas desenvólvesense na Escola Galega de Administración Pública, sita na rúa de Madrid, 2-4, en Santiago de Compostela, os días 9 e 10 de abril de 2008.
5. Inscrición.
-O prazo de inscrición finaliza o luns, 7 de abril de 2008.
-Tramitación de solicitudes: as solicitudes irán dirixidas ao director da Escola Galega de Administración Pública (Polígono das Fontiñas, rúa de Madrid, 2-4, CP 15707, Santiago de Compostela), segundo o modelo que figura como anexo a esta convocatoria, e serán presentadas no rexistro xeral da EGAP, ou ben de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es.
-Número de prazas: limitado pola capacidade do local.
-Inscricións fóra de prazo: só serán admitidas, de quedaren prazas libres, coa condición de que cumpran os requisitos xerais antes indicados.
As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números: 981 54 62 41-881 99 70 14.
6. Modificacións.
A EGAP reserva para si a facultade de interpretar e de resolver as incidencias que poidan xurdir no desenvolvemento das xornadas, así como a facultade de cancelalas se o número de solicitudes non xustificase a súa realización.
7. Certificado de asistencia.
Seralles entregado un certificado de asistencia, ao final das xornadas, a aquelas persoas inscritas que participasen asiduamente, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa a natureza da actividade e a data de realización.
Santiago de Compostela, 17 de marzo de 2008.
Carlos Suárez-Mira Rodríguez
Director da Escola Galega de Administración Pública
Ver referencia pdf "05800D005P020.PDF"